Samsung introducerer Galaxy S23 FE

Samsung har præsenteret et lidt billigere alternativ til Galaxy S23-serien, nemlig Galaxy S23 FE.

Galaxy S23 FE er den seneste smartphone fra Samsung i ‘”Fan Edition”-serien. Telefonen byder på mange af de samme features som Galaxy S23-modellerne, men til en lavere pris.

Skærmen er af OLED-typen på 6,4 med 120Hz, hvilket placerer den midt imellem S23 og S23+.

Hvor Galaxy S23-serien er udstyret med et Snapdragon 8 Gen 2 chipset, må Galaxy S23 FE “nøjes” med en Exynos 2200 chip, fra sidste års Galaxy S22-modeller. Derfor er telefonen ikke helt på højde med S23-serien, hvad angår rå ydelse, men der er stadig tale om en hurtig og kraftig mobil.

3 kameraer og stort batteri

På bagsiden er der tre kameraer, bestående af et primært 50 MP kamera, som er lånt fra Galaxy S23. Derudover er der et 12 MP ultrawide-objektiv, samt et 8 MP telefoto-kamera med 3x optisk zoom. Fronten af telefonen rummer et 10 MP selfie-kamera.

Batteriet er på fornuftige 4.500 mAh, hvor 25W hurtigladning er muligt. Trådløs opladning er også understøttet.

Samsung Galaxy S23 FE kommer i fire farver: Graphite, Cream, Mint og Purple.

Pris og lancering

Samsung har endnu ikke udmeldt noget vedrørende pris og lancering af telefonen her i Danmark, endnu.

Vi opdaterer artiklen når der er nyt heromkring.

Læs også: Samsung Galaxy S24-serien lækket på billeder

Samsung introducerer Galaxy S23 FE